MONITOR EXTERN Nr. 18

 

1. Reuniunea semestrială a Consiliului Nord-Atlantic la nivelul miniştrilor de externe 

 

La 3 şi 4 iunie a.c., la Madrid, a avut loc reuniunea miniştrilor de externe ai celor 19 state membre NATO, reuniune care a avut ca teme principale continuarea politicii de transformare a Alianţei Nord Atlantice destinată adaptării organizaţiei la noile ameninţări internaţionale, precum şi extinderea domeniilor de acţiune, astfel încât acestea să cuprindă şi problema Irakului postbelic şi a dosarului israeliano-palestinian. 

 

? Adaptarea Alianţei Nord Atlantice la noile tipuri de ameninţări

 

Potrivit textului declaraţiei comune a reuniunii, lucrările de la Madrid au permis "apropierea NATO de viziunea enunţată în noiembrie 2002, la summit-ul de la Praga, pentru a se adapta noilor ameninţări globale, în special prin intermediul unei forţe de reacţie rapidă şi prin extinderea cu şapte state europene din fostul bloc comunist, în mai 2004". 

În deschiderea reuniunii, Secretarul general al organizaţiei, lordul George Robertson, a dorit să reamintească fiecărui participant situaţia Alianţei după momentul Praga, în contextul în care presa face încă referire la disputele transatlantice, apreciind că NATO este singura organizaţie ce combină flexibilitatea şi eficienţa în scopul combaterii noilor ameninţări la adresa securităţii, cum sunt terorismul şi proliferarea armelor de distrugere în masă. "Încă o dată, NATO este chemată să facă faţă noilor provocări. Noile misiuni ale Alianţei demonstrează că terorismul şi răspândirea armelor de distrugere în masă trebuie să fie combătute indiferent de locul în care se manifestă", a spus lordul G. Robertson. Mesajul lansat de Secretarul general al NATO intervine la exact trei luni de la declanşarea celei mai grave crize din istoria de 54 de ani a NATO, criză apărută după ce Belgia, Franţa şi Germania blocaseră demersurile Alianţei de sporire a protecţiei Turciei înaintea începerii războiului din Irak.

După aderarea celor şapte state la NATO, "tabăra libertăţii s-a fortificat", a afirmat ministrul spaniol de externe, Ana Palacio, adăugând că "Alianţa Nord-Atlantică a fost constituită pentru a apăra principiile şi valorile care reprezintă bazele societăţii deschise din ţările noastre, care sunt în continuare ameninţate". 

"Alianţa Nord-Atlantică a răspuns oficial celor cinci solicitări de asistenţă logistică formulate de Polonia: deplasarea de trupe, de mijloace de comunicare, coordonarea mişcărilor de trupe şi de materiale, expertiză logistică şi informaţională", a menţionat purtătorul de cuvânt al NATO, Mark Laity. "Membrii NATO au decis că Alianţa trebuie să se confrunte cu ameninţări care îi pot depăşi limitele obişnuite, de aceea am acceptat să oferim asistenţă aliatului polonez în contribuţia sa la stabilizarea situaţiei din Irak", a declarat, la rândul său, lordul Robertson. "Cu siguranţă, aceasta este o decizie foarte importantă şi simbolică", a afirmat ministrul polonez de externe, Wlodzimierz Cimoszewicz. 

Potrivit comunicatului publicat la finalul reuniunii Consiliului Nord-Atlantic, lucrările de la Madrid au permis, conform programului stabilit cu ocazia summit-ului de la Praga, din noiembrie 2002, o serie de progrese pentru adaptarea Alianţei la noile ameninţări internaţionale - terorismul şi armele de distrugere în masă.

 

? Implicarea NATO în misiuni desfăşurate în Orientul Mijlociu

 

În cadrul reuniunii a fost menţionată posibilitatea desfăşurării de forţe NATO în Orientul Mijlociu, în cazul unui acord de pace israeliano-arab. Un responsabil american a declarat că SUA consideră "că ar putea fi utilă existenţa unui mecanism de supraveghere", deşi Statele Unite şi Israelul se opun de ani de zile oricărei ingerinţe militare internaţionale în acest conflict, referindu-se de fapt la posibilitatea unei contribuţii NATO în soluţionarea conflictului din Orientul Mijlociu.

În comunicatul final se subliniază, de asemenea, că angajamente similare Forţei Internaţionale de Asistenţă pentru Securitate (ISAF) din Afganistan, al cărei comandament va fi preluat de NATO în luna august a.c., demonstrează dispoziţia Alianţei de "desfăşurare a forţelor în locuri unde organizaţia a stabilit că este nevoie". Aceasta ar fi prima dată când Alianţa ar acţiona în afara Europei, de la crearea organizaţiei, în 1949.

 

 

? Relaţiile NATO -UE

 

Secretarul general al NATO, George Robertson, a avertizat asupra riscului apariţiei unei anumite redundanţe între sarcinile NATO şi cele ale Uniunii Europene. "Noi suntem parteneri şi nu concurenţi. Unul din mesajele cheie ale discuţiilor de astăzi este că obţinem o mare parte din rezultatele noastre prin conlucrare, însă a ne concura ar reprezenta inamicul proiectului nostru comun. Trebuie să ne asigurăm că nu cheltuim fonduri pentru realizarea unor sarcini redundante", a declarat lordul G. Robertson, la sfârşitul reuniunii Consiliului Nord-Atlantic. 

Comunicatul final al reuniunii miniştrilor de externe din statele membre ale Alianţei subliniază dorinţa de a "dezvolta relaţii NATO-UE respectându-se autonomia celor două organizaţii". 

În legatură cu desfăşurarea în următoarea perioadă de timp unei forţe multinaţionale de menţinere a păcii, condusă de UE, în RD Congo, Javier Solana a menţionat că aceasta "demonstrează capacităţile Uniunii de a conduce singură o operaţiune de amploare", în timp ce lordul Robertson a ţinut să remarce "caracterul profund umanitar" al misiunii UE. 

 

? Relaţiile NATO -Rusia

 

Rusia "a primit asigurări că extinderea NATO nu va submina stabilitatea sistemului militar din Europa", a afirmat ministrul rus de externe, Igor Ivanov, după încheierea reuniunii cu omologii săi din statele membre ale Alianţei Nord-Atlantice. "Am fost asiguraţi că toate statele vor manifesta rezerva necesară", a spus ministrul rus, adăugând că până atunci, Rusia "va pune problema ratificării Tratatului privind forţele convenţionale în Europa". "Statele baltice şi Slovenia trebuie să adere la tratat", a apreciat Igor Ivanov, menţionând că problema a fost discutată şi în cadrul Consiliului Rusia-NATO. 

Pe de altă parte, Secretarul general al NATO, lordul George Robertson, a afirmat că NATO şi Rusia îşi vor construi relaţiile în spiritul unui parteneriat real, fără a le lăsa să alunece spre rivalitate şi suspiciune. El a adăugat că părţile sunt decise să depună eforturi în vederea luptei cu noile ameninţări şi provocări la adresa securităţii. 

Consiliul Rusia-NATO devine un mecanism eficient pentru consultări, cooperare şi decizii comune. Drept rezultat al eforturilor comune, relaţiile dintre Rusia şi NATO vor atinge un nou nivel calitativ, se subliniază în declaraţia comună adoptată la reuniunea de la Madrid. 

Miniştrii de externe şi-au confirmat decizia de a face paşi concreţi pentru implementarea programului de consultări între experţii ruşi şi cei ai Alianţei în domeniul armelor nucleare. Părţile şi-au reafirmat angajamentul faţă de Tratatul privind forţele convenţionale în Europa şi au căzut de acord cu privire la continuarea ratificării acestuia de către statele membre NATO şi asupra adoptării unui amendament care să permită şi statelor nemembre să adere la tratat. 

Miniştrii de externe ai Rusiei şi statelor membre NATO au salutat progresul obţinut în dezvoltarea conceptului privind desfăşurarea în viitor a unui sistem de apărare antirachetă. În acest sens, părţile urmează să examineze compatibilitatea sistemelor lor tehnice şi posibilitatea organizării unor operaţiuni multinaţionale. Rusia şi NATO vor organiza de asemenea, în SUA, exerciţii comune în domeniul sistemelor de apărare antirachetă. 

Pe de altă parte, Rusia nu are în vedere trimiterea de contingente militare în Afganistan, a spus Igor Ivanov, menţionând că "există diverse forme de cooperare cu NATO şi Afganistanul, în afara participării militare directe". 

În ce priveşte situaţia din Balcani, ministrul rus de externe a arătat că retragerea forţelor ruse de menţinere a păcii din Kosovo şi Bosnia nu înseamnă că Rusia nu-şi va mai manifesta prezenţa în regiune. "Vom continua cooperarea multilaterală în cadrul Organizaţiei pentru Securitate şi Cooperare în Europa şi al altor structuri", a afirmat şeful diplomaţiei ruse. 

În altă ordine de idei, "Rusia a primit asigurări din partea SUA că firmele ruseşti nu vor fi defavorizate în ceea ce priveşte investiţiile în economia irakiană", a afirmat Igor Ivanov. La încheierea reuniunii Consiliului NATO-Rusia, şeful diplomaţiei ruse a precizat că, în cadrul contactelor pe care le-a avut cu reprezentanţi ai administraţiei americane, a primit asigurări că "nu va exista nici o discriminare faţă de societăţile ruseşti", care vor putea participa, la fel ca toate celelalte, în funcţie de oferte. "Dacă vor câştiga, ele vor avea posibilitatea să-şi realizeze contractele", a spus Igor Ivanov. 

Igor Ivanov a subliniat că Rusia "are o experienţă îndelungată în cooperarea cu Irakul", numeroase zone industrializate din această ţară fiind construite cu ajutorul specialiştilor ruşi. "Din această perspectivă vedem noi viitoarea cooperare", a adăugat şeful diplomaţiei ruse. 

Referindu-se la datoria Irakului faţă de Rusia, ca şi faţă de alte ţări, ministrul rus de externe a remarcat că Rezoluţia 1483 a Consiliului de Securitate prevede că "această problemă va fi reglată prin intermediul unui mecanism internaţional şi în special prin intermediul Clubului de la Paris". În ceea ce priveşte programul "Petrol în schimbul hranei" pentru următoarele şase luni, el a precizat că acesta are prioritate în vederea asigurării unui ajutor umanitar pentru populaţia irakiană, firmele ruseşti urmând a fi implicate în aceeaşi măsură ca şi cele ale altor state. 

 

▪ Alegerea noului Secretar general al NATO

 

Numele ministrului olandez de externe, Jaap de Hoop Scheffer, a fost amintit în cadrul reuniunii Consiliului Nord Atlantic de la Madrid, ca posibil succesor al lui George Robertson în funcţia de Secretar general al Alianţei Nord-Atlantice, au declarat o serie de oficiali participanţi la reuniune. 

În pofida faptului că până în prezent nu au fost anunţate oficial candidaturi pentru funcţia supremă a structurilor NATO - aceea de Secretar general al Alianţei - în mass-media din Occident au fost prezentate mai multe nume. Astfel, Jaap de Hoop Scheffer se alătură unei liste pe care mai figurează ministrul norvegian al apărării, Kristin Krohn Devold, omologul său italian, Antonio Martino, şi portughezul Antonio Vitorino, în prezent Comisar european pentru justiţie. Potrivit cotidianului italian "Corriere della Sera", Antonio Martino a exclus însă varianta de a ocupa funcţia de Secretar general al NATO şi şi-a exprimat dorinţa de a-şi continua activitatea în cadrul guvernului italian. 

Este de aşteptat ca guvernele statelor membre ale Alianţei să desemneze succesorul lordului Robertson în cursul acestei veri. 

 

 

 

 

2. Situaţia din Irak 

 

Reprezentantul special al ONU, Sergio Vieira de Mello, şi-a început misiunea sa în Irak, la 2 iunie a.c., confirmând astfel faptul că Organizaţia Naţiunilor Unite începe să se implice activ în reconstrucţia acestei ţări. 

Misiunea ONU debutează pe fondul protestelor din ce în ce mai sporite ale liderilor fostei opoziţii irakiene faţă de proiectul american de administrare interimară, ultima măsură luată de aceasta referindu-se la desfiinţarea armatei irakiene. La Bagdad, sute de mii de irakieni au manifestat împotriva desfiinţării unităţilor militare, Statele Unite dorind să creeze o nouă armată formată din 40.000-50.000 de soldaţi. "Operaţiunile de recrutare pentru noua armată vor debuta la sfârşitul lunii iunie", a anunţat Administratorul american Paul Bremer. 

Pe de altă parte, forţele coaliţiei şi-au anunţat intenţia de a elibera majoritatea prizonierilor irakieni, cu excepţia a aproximativ 300-500 de ofiţeri, bănuiţi de implicare în crime împotriva poporului irakian. 

La sosirea în Irak, reprezentantul special al Naţiunilor Unite, Sergio Vieira de Mello, a declarat că irakienii ar trebui să se guverneze singuri, cât mai repede posibil. "Cu cât se vor guverna mai rapid singuri, cu atât va fi mai bine după perioada de tensiuni dintre irakieni şi coaliţia anglo-americană", a subliniat el. 

Diplomatul brazilian, care va avea printre altele sarcina de a coordona eforturile umanitare ale Naţiunilor Unite, este însoţit de circa 20 de persoane, printre care experţi pentru dezvoltarea ONU şi responsabili din cadrul Organizaţiei Mondiale pentru Sănătate (OMS) şi ai Fondului Monetar Internaţional (FMI). 

Sosirea reprezentantului ONU coincide cu reluarea distribuirii de raţii alimentare irakienilor, pentru prima dată de la încetarea războiului. Acest sistem de raţii, stabilit în timpul regimului lui Saddam Hussein din cauza embargoului ONU, în prezent ridicat, le va permite irakienilor să obţină bunuri de primă necesitate, pentru o perioadă de încă şase luni. 

Principalii lideri irakieni au anunţat că doresc organizarea unui congres naţional, ideea fiind respinsă, până în prezent, de coaliţia anglo-americană. "Ţinem la proiectul nostru de organizare a unei conferinţe naţionale reprezentative pentru toate partidele şi forţele politice", a declarat purtătorul de cuvânt al Partidului Democratic din Kurdistan (PDK), Hoshyar Zebari, la finalul unei reuniuni a Consiliului celor şapte lideri ai fostei opoziţii irakiene. În schimb, Paul Bremer a propus instalarea, în mai puţin de şase săptămâni, a unei administraţii interimare irakiene conduse de un consiliu politic. 

Administratorul american Paul Bremer şi liderii partidelor irakiene au anunţat progrese în discuţiile privind constituirea unei administraţii interimare irakiene, în viitoarele şase săptămâni. "A existat un acord foarte clar asupra a două propuneri: prima este că, pentru moment, nu putem organiza alegeri deoarece este nevoie de o Constituţie, iar a doua este că trebuie să formăm rapid o administraţie interimară pentru ca poporul irakian să preia responsabilităţi", a subliniat P. Bremer. 

De asemenea, coaliţia a avertizat principala facţiune şiită, Adunarea Supremă a Revoluţiei Islamice în Irak (ASRII), că va trebui să-şi dezarmeze aripa armată, Brigada al-Badr, alcătuită din 10.000 - 15.000 de persoane. Administraţia americană a declarat că salută angajamentul asumat de liderii ASRII privind dezarmarea brigăzilor, însă aşteaptă să vadă că această decizie va fi respectată. 

În paralel, au continuat polemicile în ceea ce priveşte armele irakiene de distrugere în masă, pe care americanii şi britanicii le-au evocat pentru a justifica războiul. Mai mulţi parlamentari americani au solicitat o anchetă a Congresului privind o eventuală manipulare a datelor furnizate de serviciile americane de informaţii, presa americană publicând, deja, rezultate ale unor anchete, potrivit cărora Administraţia condusă de George W. Bush este acuzată că a exagerat informaţiile cu privire la aceste arme. Secretarul de stat american, Colin Powell, a apreciat, în acest context, că "onoarea şi credibilitatea Statelor Unite sunt intacte". "Întreaga lume ştie că Irakul a avut arme de distrugere în masă", a declarat şeful diplomaţiei americane. 

La rândul lor, deputaţii britanici aşteaptă explicaţiile premierului Tony Blair pe tema armamentului irakian, cu toate că şeful diplomaţiei britanice, Jack Straw, a respins ideea unei anchete independente în acest sens. 

 

▪ Reînceperea inspecţiilor ONU

 

Hans Blix, şeful inspectorilor ONU pentru dezarmarea Irakului, a subliniat, la 5 iunie a.c., în cadrul unei intervenţii în faţa Consiliului de Securitate, că este important de ştiut dacă, înainte de declanşarea războiului, Irakul avea sau nu arme de distrugere în masă, punând la îndoială credibilitatea echipelor americane şi britanice care caută armele irakiene, apreciind, totodată că ar fi necesar ca orice eventuală descoperire să fie confirmată în mod independent. "Cineva care face parte dintr-o armată de ocupaţie nu poate avea aceeaşi credibilitate ca un inspector independent", a declarat H. Blix, precizând că nu se referă la "integritatea sau profesionalismul forţelor aliate". H. Blix a dezvăluit că, până în prezent, forţele aliate "nu au descoperit multe lucruri". 

Al 13-lea raport trimestrial al directorului executiv al Comisiei ONU de Control, Verificare şi Inspecţii (UNMOVIC), nu oferă, de fapt ca şi celelalte, elemente determinante într-un sens sau altul. Acest raport, dat publicităţii la 2 iunie a.c. nu furnizează nici un element nou în polemica privind existenţa armelor de distrugere în masă în Irak, invocate de SUA şi Marea Britanie la Naţiunile Unite pentru a motiva declanşarea operaţiunilor militare în Irak. "Dat fiind că inspectorii ONU nu au descoperit arme de distrugere în masă, s-ar putea ca autorităţile irakiene să le fi distrus în mod unilateral sau să le fi ascuns foarte bine", a declarat H. Blix. 

În termeni mai puţin diplomatici, H. Blix a pus sub semnul întrebării informaţiile furnizate de serviciile de spionaj, folosite de liderii americani şi britanici pentru a motiva războiul. El a catalogat aceste informaţii ca nefiind solide. Directorul UNMOVIC a subliniat că este necesar să se afle cu certitudine dacă substanţele interzise irakiene destinate armelor de distrugere în masă au fost neutralizate sau nu. "Dacă, oricare ar fi motivele, acest lucru nu s-a întâmplat, comunitatea internaţională nu va putea fi convinsă că programele irakiene din trecut s-au încheiat", a precizat el. H. Blix a apreciat că în noul mediu din Irak, unde se află trupele americane, această sarcină nu va fi prea dificilă. "În noul mediu unde accesul şi cooperarea sunt totale şi unde sursele informate nu vor mai fi obligate să ascundă datele pe care le ştiu, ar trebui să fie posibil să stabilim adevărul pe care îl căutăm", a mai spus oficialul ONU. 

La rândul său, premierul australian John Howard a dezminţit oficial faptul că Guvernul ţării sale ar fi falsificat informaţii ale serviciilor secrete privind arsenalul Irakului. 

Experţii Agenţiei Internaţionale pentru Energie Atomică (AIEA) din Irak au început, la 8 iunie a.c., inspecţiile la instalaţia nucleară de la al-Tuwaitha. Aceştia au la dispoziţie un termen de două săptămâni pentru a inspecta depozitul nuclear de la al-Tuwaitha, în cadrul prevederilor Tratatului de Neproliferare Nucleară (TNP), şi nu în baza rezoluţiilor ONU privind dezarmarea Irakului. Ei vor verifica dacă au dispărut materiale radioactive în timpul jafurilor care au urmat războiului din Irak. 

La 8 iunie a.c., un general din fostul regim irakian a afirmat că serviciile secrete ale lui Saddam Hussein au creat o reţea de laboratoare consacrate cercetării chimice şi biologice, dar care nu fabricau arme. Generalul irakian a declarat că a furnizat materialele necesare acestor programe prin intermediul unei reţele internaţionale formată din firme fantomă, aceste laboratoare secrete funcţionând în subsolurile clădirilor de la marginea capitalei irakiene. 

Cu toate acestea, cotidianul american "New York Times" a subliniat, în ediţia sa din 7 iunie a.c., că experţi ai serviciilor de informaţii americane şi britanice, însărcinaţi cu verificarea a două camioane suspecte găsite în Irak, au îndoieli că acestea ar fi servit la fabricarea de arme biologice, aşa cum afirmase Administraţia americană. 

 

▪ Situaţia economică

 

Analiştii economici remarcă faptul că Administraţia interimară a Irakului plăteşte în continuare salariile lucrătorilor din sectorul de stat, în pofida faptului că ţara se confruntă cu o criză economică gravă, din cauza ratei mari a şomajului şi a lipsei de activitate economică. Activitatea salariaţilor irakieni din cadrul structurilor de stat s-a redus drastic, în urma războiului, guvernul interimar irakian plătind, totuşi, cu aprobarea forţelor americane, salariile pentru circa 200.000 de angajaţi din cadrul ministerelor şi al unor mari companii de stat, aflate în pragul falimentului. "Această situaţie va mai continua pentru un timp îndelungat. Nimeni nu se va opune faptului că investim câţiva dinari în plus în această economie pentru a face ca lucrurile să meargă", a declarat un oficial american din cadrul Autorităţii Interimare a Coaliţiei. 

Specialiştii irakieni şi străini sunt de părere că cel puţin o treime din forţa de muncă din Irak nu lucrează sau este angajată în posturi neadecvate pregătirii. Responsabilii americani estimează că 200.000 de irakieni lucrează în cadrul unor companii de stat şi guvernamentale, unde activitatea este aproape inexistentă, din cauza pagubelor provocate de bombardamentele din timpul războiului sau din cauza jafului care a survenit conflictului militar. 

Populaţia irakiană se confruntă cu lipsa de locuri de muncă şi cu speculanţii autohtoni care pretind că au posibilitatea de a oferi locuri de muncă la companii americane. În plus, cel puţin 100.000 de soldaţi şi civili irakieni au fost disponibilizaţi luna trecută, o dată cu desfiinţarea de către administraţia americană a Ministerului Apărării şi a Ministerului Informaţiilor. 

Responsabilii americani elaborează un plan de eficientizare a economiei irakiene, prin atragerea de investitori privaţi în cel mai scurt timp. Potrivit unui oficial american implicat în elaborarea acestui plan economic, administraţia interimară a Irakului speră să ajungă la un acord referitor la strategia pentru privatizare în următoarele săptămâni. Cu toate acestea, nu au fost formulate, încă, solicitări în acest sens din partea oficialilor irakieni care lucrează în cadrul unor ministere. 

 

3. Reuniunea Convenţiei privind viitorul Europei 

 

Cei 105 membri ai Convenţiei privind Viitorul Europei s-au întrunit la sfârşitul săptămânii trecute, la Bruxelles, într-o atmosferă tensionată de apropierea termenului de prezentare a proiectului final al "tratatului constituţional" în faţa "celor 15" şi în contextul în care creşte numărul celor nemultumiţi de faptul că nu-şi regăsesc propunerile în acest proiect. Discuţiile din cadrul Convenţiei s-au blocat la capitolul privind atribuţiile diferitelor instituţii europene - Parlament, Comisie şi Consiliu - şi la ponderea reprezentării statelor membre.

Menţinerea instituţiilor rezultate în urma Tratatului de la Nisa a fost solicitată de 18 din cele 27 de ţări participante la Convenţia pentru Viitorul Europei. Nouă ţări, printre care Spania, Marea Britanie şi Polonia, au solicitat menţinerea compromisului realizat la Nisa, în decembrie 2000. Acestor ţări li s-au alăturat majoritatea statelor mici ale Uniunii Europene şi ţările care urmează să adere la Uniunea Europeană în 2004, precum şi Bulgaria. "În total, 18 ţări nu doresc redeschiderea problemelor referitoare la echilibrul instituţional definit la Nisa", a declarat Dick Roche, reprezentantul Guvernului irlandez în cadrul Convenţiei. Astfel, doar grupul ţărilor fondatoare - Belgia, Olanda, Luxemburg, Franţa, Germania şi Italia - consideră necesare reforme de mare amploare. 

"Marile state membre afirmă că Uniunea Europeană are nevoie de noi instituţii. Noi suntem de părere că nu este nevoie de modificarea metodei comunitare" (...), a precizat Teija Tiilikainen, reprezentantul Guvernului finlandez. 

Responsabilul sloven, Alojz Peterle, a lansat un apel în favoarea menţinerii deciziilor aprobate la Nisa, pentru a vedea cum pot fi acestea utilizate. Acesta a adăugat că ţările care vor adera la UE în 2004 nu doresc să intre într-o organizaţie radical diferită de cea cu care au negociat. 

Opinia observatorilor politici este că primul ministru britanic, Tony Blair, împărtăşeşte aceeaşi opinie cu Spania, Polonia şi cu statele mici, în speranţa că ar putea obţine astfel sprijinul lor pentru crearea unei funcţii de preşedinte permanent al Consiliului European.

La rândul său, guvernul italian este favorabil desfiinţării dreptului de veto în materie de politică externă şi de securitate a Uniunii Europene, vicepremierul Gianfranco Fini, apreciind că obligativitatea unanimităţii de voturi riscă să paralizeze luarea deciziilor.

"Status quo-ul instituţional actual nu este o opţiune acceptabilă", a subliniat preşedintele Convenţiei, Valery Giscard d'Estaing, avertizând că, în eventualitatea unui blocaj persistent, va renunţa să prezinte proiectul tratatului constituţional în timpul summit-ului european de la Salonic. "Opoziţia pe care o înregistrăm din partea unui anumit număr de ţări este în mare măsură de natură tactică", a apreciat Valery Giscard d'Estaing. Preşedintele Convenţiei consideră că Tratatul de la Nisa conferă prerogative disproporţionate ţărilor mici şi mijlocii ale Uniunii. El a dat însă asigurări că se va duce la summit-ul de la Salonic chiar şi numai pentru a le spune liderilor UE că dezbaterile din cadrul Convenţiei trec printr-un impas. De asemenea, el a respins criticile formulate recent de preşedintele Comisiei Europene, Romano Prodi, conform cărora proiectul Constituţiei Uniunii Europene ar fi "lipsit de viziune şi ambiţie". "Tocmai cei care ne reproşează că ne lipseşte îndrăzneala şi imaginaţia recomandă să păstrăm sistemul actual", a spus Valery Giscard d'Estaing.

 

4. Situaţia din Coreea de Nord

Autorităţile din Coreea de Nord au recunoscut public, la 9 iunie a.c., că încearcă să se doteze cu arme nucleare. Agenţia oficială a ţării, KCNA, a explicat motivul pentru care regimul nord-coreean doreşte să intre în posesia bombei atomice: "Dorinţa noastră de a deţine mijloace de descurajare de natură nucleară nu vizează şantajarea unei puteri anume, ci reducerea arsenalului convenţional şi atribuirea resurselor noastre umane şi financiare în domeniul refacerii economiei şi în beneficiul civililor". De la declanşarea crizei nucleare, autorităţile de la Phenian au făcut referire, în repetate rânduri, la cele mai importante mijloace de descurajare, însă fără să menţioneze în mod explicit arma nucleară. 

De asemenea, autorităţile din Coreea de Nord au lăsat să se înţeleagă că încearcă să obţină şi arme de distrugere în masă mai puţin costisitoare decât bomba atomică. "Vom constitui un mijloc important de descurajare fizică, mai puţin costisitor, dar capabil să anihileze orice armă nucleară sau tehnologie avansată, în cazul în care responsabilii americani nu abandonează politica ostilă faţă de Coreea de Nord", se precizează în comunicatul KCNA. 

Administraţia americană a apreciat că "cea mai mare ameninţare la adresa poporului nord-coreean este însuşi Guvernul de la Phenian", reiterând cererea adresată acestei ţări, în vederea renunţării imediate la programul de înarmare nucleară. "Coreea de Nord trebuie să desfiinţeze complet şi imediat programul său de înarmare nucleară. Aceasta ar constitui cea mai bună modalitate de hrănire şi protejare a populaţiei", a declarat purtătorul de cuvânt al Casei Albe, Ari Fleischer. 

Întrebat în legătură cu reluarea dialogului dintre SUA şi RPD Coreeană, purtătorul de cuvânt al preşedinţiei americane a răspuns că Statele Unite şi aliaţi lor se află în continuare "într-un proces de consultări, în vederea stabilirii momentului şi modalităţii de reluare a acestor discuţii". 

Rapoartele serviciilor de informaţii americane şi sud-coreene evidenţiază faptul că autorităţile din Coreea de Nord dispun de un stoc important de arme chimice şi biologice. 

Cu prilejul unei alocuţiuni rostite în parlamentul japonez la 9 iunie a.c., preşedintele Republicii Coreea, Roh Moo-Hyun, a subliniat necesitatea soluţionării pe cale paşnică a problemei nucleare nord-coreene. "Ţara noastră nu va tolera ca Republica Populară Democrată Coreeană să deţină arme nucleare", a afirmat Roh Moo-Hyun, premierul japonez Junichiro Koizumi recomandând adoptarea unor măsuri mai dure faţă de regimul de la Phenian în cazul în care situaţia din Peninsula Coreea continuă să se degradeze: "O escaladare a tensiunilor în Peninsula Coreea şi în nord-estul Asiei ar fi o situaţie nefericită pentru toţi", a afirmat el. 

